google/wiki40b huggingface dataset:
Rytų Kazachstano sritis

Geografija

Didžiąją dalį teritorijos užima Altajaus kalnai. Srityje, Rusijos pasienyje, yra aukščiausia šių kalnų vieta – Belucha (4506 m). Pietvakariuose paviršius kalvotas, pereina į Kazachstano kalvyną. Pietryčiuose įsiterpia Tarabagatajaus masyvas. Sritimi teka Irtyšius (su intakais Buchtarma, Ulba, Uba, Kurčumu), kuris patvenktas, susidaręs didelis Buchtarmos tvenkinys. Sausringose srityse yra laikinų upių vagos (Ajagozas, Šaganas, Aščysu, Emelis, Karabuga). Yra Zaisano, Markakolio ežerai, pietuose siekia Alakolio ir Sasykolio ežerus. Būdingi dirvožemiai yra juodžemiai, rudžemiai ir kaštonžemiai. Plyti lygumų ir kalnų stepės, pietuose pereinančios į kiečių ir druskių pusdykumes, kalnų šlaituose – miškai (beržai, tuopos, eglės, maumedžiai), kalnų pievos.
Klimatas ryškiai žemyninis. Vidutinė sausio temperatūra nuo -17 iki -26 °C, liepos temperatūra +19–23 °C. Vidutinis metinis kritulių kiekis – nuo 120 mm pietinėse lygumose iki 1500 mm kalnuose.
Našlaitis

Našlaičiai Lietuvoje

Lietuvoje našlaičiai iki 18 m. turi teisę gauti našlaičių pensiją. Ją gali gauti ir vyresni žmonės, jei jie pripažinti neįgaliaisiais iki 18 m. ir būdami vyresni yra visiškai ar iš dalies nedarbingi. Įvaikinti našlaičiai ir toliau išlaiko teisę gauti našlaičių pensiją.

Našlaičiai literatūroje

Našlaičiai dažnai naudojami literatūroje kaip veikėjai, ypač vaikų literatūroje ir maginėje fantastikoje.
Vaikai be tėvų gali gyventi įdomesnį, mažiau šeimyninių santykių reguliuojamą gyvenimą, patirti daugiau nuotykių ir bėdų. Jie gali būti savarankiški, labiau nusipelnantys užuojautos. Našlaičiai gali ieškoti savo dingusių tėvų, aiškintis savo giminystės ryšius, kas leidžia įdomiau plėtoti kūrinio siužetą. Našlaičio kaip veikėjo panaudojimas leidžia kūrinyje neaprašinėti tėvų, kurie kūriniui gali būti visiškai nereikalingi.
Vaikai našlaičiai dažni folklorinėse ir literatūrinėse pasakose.
Apie našlaičius rašė Čarlzas Dikensas, Markas Tvenas, Roaldas Dalis, J. K. Rowling ir daug kitų garsių rašytojų.
Ramzanas Kadyrovas

Biografija

Ramzanas Kadyrovas gimė 1976 m. balandžio 5 d. Achmat Jurto kaime.
Jis buvo antrasis sūnus Achmato Kadyrovo (1954 m. – 2004 m.) ir Ajamani Kadyrovos (g. 1953 m.) šeimoje. Kadyrovas turėjo vyresnįjį brolį Zelichmaną (1974 m. – 2004 m.) ir vyresnes seseris Zargan (g. 1971 m.) ir Zulaj (g. 1972 m.).
1992 m. Ramzanas baigė vidurinę mokyklą.
Pirmojo Čečėnijos karo metu kartu su tėvu buvo čečėnų separatistų gretose ir kovojo su Rusijos ginkluotosiomis pajėgomis.
Balceriškės (Kaišiadorys)

Balceriškių kryžius

1995 metais pastatytas medinis kryžius. Jis skirtas benykstančiam kaimui atminti.

Balceriškių piliakalnis

Senolių minima, kad toje vietoje palaidotas kunigaikštis Narimantas, žuvęs Strėvos mūšyje 1348 m. vasario 2 d. Vėliau toje vietoje imta laidoti ir paprastus žmones. Taip toje vietoje įsikūrė kapinės.
Piliakalnis įrengtas atskiroje kalvoje. Aikštelė apvali, 22 m skersmens (įskaitant nuskleistus pylimus), buvusi apjuosta pylimu, kuris visiškai nuskleistas. Šlaitai vidutinio statumo, 4,5–8 m aukščio. Piliakalnis smarkiai apardytas XX a. pradžioje jame įrengiant kapines. Šlaitai apaugę paskirais beržais bei krūmais, aikštelėje esančios veikiančios kapinės aptvertos, V piliakalnio šlaite įrengti betoniniai laiptai.
Piliakalnis datuojamas I tūkst.
Pasiekiamas Mūro Strėvininkų–Kaukinės keliu pavažiavus 2,5 km (yra 100 m į kairę nuo kelio, pastarajam pakilus į kalniuką).
Karelas Gotas

Karelas Gotas (Karel Gott, 1939 m. liepos 14 d. Pilzene – 2019 m. spalio 1 d. Prahoje) – žymus čekų dainininkas.
Vienas iš garsiausių Čekijos populiariosios muzikos atlikėjų.

Biografija

Gimė Pilzene 1939 m. liepos 14 d.
Jaunystėje dirbo tramvajų elektromonteriu bei dainuodavo kavinėse ir šokių klubuose.
1958 m. megėjiškos dainos konkurse gavo pirmąjį apdovanojimą.
Nuo 1960 m. apsisprendęs imtis dainininko karjeros išėjo iš darbo tramvajų gamykloje bei įstojo į operos dainavimo specialybę Prahos konservatorijoje.
1963 m. Karelo Goto teatro spektaklyje atliekama daina „Oči sněhem zaváté“ tapo populiariausia Čekijoje.
1967 m. išvyko į gastroles į Las Vegas, JAV.
Grįžo pasisėmęs vertingos patirties ir keletą metų tapo vis populiaresnis visoje Europoje.
1968 m. Prahos pavasario sukilimo metu bendradarbiavo su komunistiniu režimu. Gali būti, kad dėl to jo plokšteles buvo galima įsigyti ir Tarybų Sąjungoje.
Buvo kritikuojamas už tokią politinę poziciją, tačiau taip pat yra pastebėti atvejai, kai jis pasirinkdamas repertuarą palaikė disidentus.
Sukūrė dainą animaciniam serialui Bitė Maja, pastatytam 1975 m. pagal Waldemar Bonsels (1880–1952) knygą. Apie 1980 m. šie filmai buvo rodomi sekmadienio vakarais per Lenkijos televiziją, kuri buvo matoma pietvakarių Lietuvoje iki Kauno. 
Karelo Goto karjeros viršūnė buvo 1970–1980 metai, kai jis nuolat užimdavo pirmąsias vietas konkursuose Čekijoje, gastroliavo Europoje, Amerikoje, Azijoje, turėjo savo televizijos laidą.
1989 m. „Aksominės revoliucijos“ metu dalyvavo koncerte prieš komunistinį režimą.
1990 m. paskelbė apie savo muzikinės karjeros pabaigą, tačiau grįžo į sceną ir jo diskai užėmė pirmąsias vietas pagal pardavimus Čekijoje 1992, 1995 ir 1997 m.
2006 m. jau trisdešimtantrą kartą laimėjo kasmetiniame Čekijos populiariosios muzikos konkurse.
2019 rugsėjo 12 d. socialiniuose tinkluose paskelbė apie tai, jog serga leukemija. 2019 m. spalio 1 d. mirė savo namuose Prahoje.
Gintautas Urbšys

Biografija

1995 m. Keturvalakių pagrindinės mokyklos kūno kultūros mokytojas, direktorius, nuo 2000 m. Keturvalakių seniūnijos seniūnas. Lietuvos savivaldybių seniūnų asociacijos narys.
1999 m. Lietuvos socialdemokratų partijos Vilkaviškio rajono skyriaus narys.
2001–2003 m. Vilkaviškio rajono savivaldybės tarybos narys.
Keturvalakių seniūnijos sporto organizatorius. Krepšinio klubo „4 valakai“ vadovas, Karklinių kaimo bendruomenės pirmininkas, Vilkaviškio kraštotvarkos ir turizmo organizacijos narys.
Urielis

Urielis (hebr. אוּרִיאֵל Uriʾel, gr. Ουριήλ, kopt. ⲟⲩⲣⲓⲏⲗ „Dievo šviesa arba ugnis“) žydų mitologijoje – arkangelas. Kaip arkangelas pasirodo tik apokrifuose, nors pats vardažodis Senajame Testamente paminėtas (1 Krn 15,5 ir 1 Krn 6,24).
Populiarus Vakarų okultizme. Figūruoja vad. Mažesniajame Atšaukiančiajame pentagramos rituale (angl. Lesser Banishing Ritual of the Pentagram, LBRP), dažnai naudojamame Alisterio Kraulio sekėjų.
Rimantas Stuopelis

Biografija

1972 m. baigė Kuršėnų (Šiaulių r.) pirmąją vidurinę mokyklą.
1977 m. baigė Vilniaus inžinerinį statybos institutą. UAB „Archinova“ architektas.
1990–1995 m. Šiaulių savivaldybės tarybos narys, iškėlė Lietuvos architektų sąjunga.
Žmona architektė Rūta Stuopelienė, duktė architektė Giedrė Stuopelytė.
2011 m. Pietų Sudano nepriklausomybės referendumas

2011 m. Pietų Sudano nepriklausomybės referendumas vyko 2011 m. sausio 9-15 dienomis. Šiuo referendumu buvo sprendžiama, ar Pietų Sudanas taps nepriklausomas nuo Sudano. Referendumas buvo viena iš Naivašos taikos sutarties, pasirašytų baigiant antrąjį Sudano pilietinį karą, sąlygų.
Sudano prezidentas Omar al-Bashir prieš referendumą paskelbė, kad jis yra būtinas, nes „vienybė negali būti suteikta per prievartą“ ir paskelbė gerbsiantis bet kokius referendumo rezultatus.
Nuo 2010 m. lapkričio 10 iki gruodžio 5 d. pietiniame Sudane vyko gyventojų, norinčių dalyvauti referendume, registracija. Jos metu užsiregistravo apie 4 milijonus gyventojų.
Referendumas prasidėjo sausio 9 dieną, o jau po trijų dienų, sausio 12 d., buvo paskelbta, kad savo balsą jau atidavė 2,3 milijono gyventojų, o tai sudarė 60 % užsiregistravusių. Tokiu būdu buvo aišku, kad referendumas įvyks.
Iš viso referendume dalyvavo 3 851 994 šalies gyventojų, iš kurių 3 792 518 (98,83 %) pasisakė už Pietų Sudano atsiskyrimą nuo Sudano ir tapimo atskira respublika. Prieš buvo 44 888 (1,17 %).
Išvestinių finansinių priemonių rinka

Išvestinių finansinių priemonių rinka - (finansų) rinka, kurioje sudaromi ateities bei pasirenkamieji sandoriai.

Ateities sandoris

Ateities sandoris (angl. Futures) – išvestinė finansinė priemonė, įsipareigojimas pirkti arba parduoti tam tikrą kiekį finansinio turto (vertybinių popierių, valiutos, akcijų indeksų, palūkanų normos, žaliavų ir pan.) už sutartą kainą ir sutartą dieną ateityje; sandoris. Pirkdamas ir parduodamas ateities sandorį klientas moka tarpininkavimo mokestį, priklausantį nuo biržos, kurioje yra prekiaujama konkrečiais ateities sandoriais, ir perkamų arba parduodamų sandorių kiekio.
Visos ateities sandorio sąlygos (išskyrus kainą) yra standartizuotos. Finansinis turtas, vertybiniai popieriai, valiutos, akcijų indeksai, palūkanų normos, žaliavos, vieno sandorio dydis, paskutinė ateities sandorio prekybos diena ir panašiai. Įvairių prekių ateities sandoriai (sandoryje yra aiškiai apibrėžta prekės pristatymo vieta, data, kokybės reikalavimai, kiekis, kaina - kitaip tariant, tai vadinamasis standartizuotasis sandoris) padidina galimybes kiek įmanoma sumažinti riziką.

Opcionas

Opcionas (pasirinkimo sandoris) yra finansinis instrumentas, kuris vienai jo šaliai suteikia teisę (bet ne pareigą) ateityje pirkti arba parduoti tam tikrą turtą ar finansinį instrumentą, kitai šaliai tuo pačiu metu tai yra įsipareigojimas tą turtą parduoti arba jį nupirkti. Pavyzdžiui, perkant įsigijimo opcioną (angl. call option), įgyjama teisė nusipirkti tam tikrą turtą ar finansinį instrumentą nustatyta kaina, iki nustatyto laiko (arba nustatytu laiku) ateityje t. y. iki opciono galiojimo pabaigos.
Pardavėjo (angl. Put) opcionas suteikia asmeniui teisę parduoti turtą. Už tokia pasirinkimo teisę, viena šalis moka kitai opciono premiją. Opcionas, kuris gali būti vykdomas bet kurio metu sutarties galiojimo laikotarpiu, vadinamas amerikietišku. Opcionai, kurių sutartis gali būti vykdoma paskutinę opciono galiojimo dieną, vadinami europietiškais.
Kazys Pėdnyčia

Kazys Pėdnyčia (g. 1949 m. lapkričio 6 d. Plaskūnuose (dab. Kruonio seniūnija) Kaišiadorių rajonas) – teisininkas, buvęs LR generalinis prokuroras, Lietuvos Aukščiausiojo Teismo teisėjas.
Broliai Antanas, ūkininkas ir Petras Vytautas, pensininkas. Abu gyvena Plaskūnuose.
Sūnūs Ugnius Pėdnyčia, advokatas, Saulius Pėdnyčia, advokatas.

Biografija

1956-1960 m. mokėsi Plaskūnų pradinėje, 1960-1964 m. – Kalvių aštuonemtėje ir 1964-1967 m. Kruonio vidurinėje mokyklose. 1967-1972 m. Vilniaus universiteto Teisės fakultete baigė teisę, diplomuotas teisininkas.
Lietuvos TSR Kėdainių rajono prokuratūros tardytojas, Panevėžio miesto prokuroro pavaduotojas, LR pataisos darbų įstaigų priežiūros prokuroras, 1991-1992 m. Lietuvos Aukščiausiojo Teismo teisėjas, 1992-1993 m. LR vyriausiasis muitininkas, 1993-1997 m. Valstybės saugumo departamento direktoriaus pavaduotojas, nuo 1997 iki 2000 m. LR generalinis prokuroras. Pėdnyčios Vadovavimo metais buvo tiriama kunigo Ričardo Mikutavičiaus (1935–1998) nužudymo byla (1998–1999). Nuo 2001 m. advokatas.
Juozas Jasaitis

Biografija

Brolis Antanas Jasaitis. 1951 m. baigė Tauragės vidurinę mokyklą. 1955 m. baigė lietuvių kalbą ir literatūrą Vilniaus pedagoginiame institute, įgijo mokytojo lituanisto diplomą. 1969 m. filologijos mokslų kandidatas.
Nuo 1955 m. Laukuvos vidurinės mokyklos mokytojas. 1962–1964 m. Šiaulių pedagoginio instituto, 1966–2000 m. Vilniaus universiteto Kauno humanitarinio fakulteto dėstytojas, 1978–1988 m. lietuvių k. ir literatūros katedros vedėjas; nuo 1973 m. docentas.
Nuo 2000 m. Lietuvos rašytojų sąjungos narys. Paskelbė straipsnių apie Povilą Višinskį, Petrą Cvirką ir kitus rašytojus. Parašė esė, novelių. 
Palaidotas Petrašiūnų kapinėse.
Ivanas Kurbatovas

Biografija

Gimė 1846 m. rugsėjo 26 d. Šiauliuose, karininko šeimoje. Jaunystę praleido Tambove, kur baigė gimnaziją. Įstojo mokytis medicinos į Maskvos universitetą, kurį baigęs 1870 m. dirbo gydytoju Putiatino miestelyje Riazanės srituje. 1877–1878 m. Rusijos-Turkijos karo metu dirbo karo lauko ligoninėse. 1879 m. tapo mokslų daktaru ir iki 1980 m dirbo Maskvos universitete. 1880-1881 m. stažavosi Vokietijos imperijoje, Austrijoje ir Prancūzijoje. 1881-1906 m. dirbo chirurgu Pavlovsko ligoninėje Maskvoje.
Aktyviai siekė naudoti antiseptines priemones chirurgijoje. Buvo vienas iš pirmųjų, pradėjusių nešioti baltus chalatus darbe, dėl ko stebėjosi ir šaipėsi kolegos. Mirė savo namuose 1923 m. gruodžio 24 d. Baranovkoje.
P!nk

Biografija

Alesija Mūr gimė 1979 m. rugsėjo 8 d., Abingtone, Pensilvanijoje. Jos tėvas, Džimas Mūras, katalikas, Vietnamo veteranas, o motina Džudit (mer. Kugel) karo slaugytoja, žydė. P!nk proseneliai emigravo iš Airijos, Vokietijos ir Lietuvos. Ji užaugo Doylestown, kur lankė Kutz pradinę mokyklą, Lenape pagrindinę ir Central Bucks vidurinę mokyklas. Jos tėvas grodavo gitara bei dainuodavo jai dainas, taip nuo mažumės įkvėpdamas P!nk dainuoti. Ji taip pat aštuonerius metus lankė gimnastiką, o jos pirmoji svajonė buvo tapti Olimpine čempione.
Nuo vaikystės P!nk buvo aistringa riedlenčių klubo narė, giedojo psalmes juodaodžių bažnyčioje, lankė gimnastiką, žaidė žolės riedulį, buvo vienintelė mergina pankroko grupėje, paskui pamėgo hiphopą, reivą, o vėliau buvo pagrindinė dainininkė roko grupėje. Tačiau mokykloje jai nesisekė ir galų gale pedagogai išmetė ją iš mokyklos. Ji dažnai keitė darbo vietą: picerija „Pizza Hut“, užkandinės „McDonald’s“, „Wendy’s“, degalinė ir t. t. P!nk tėtis grodavo jai gitara ir mokė įvairių dainų, tai lėmė jos ateitį.
Dainuojančią P!nk viename klube pastebėjo atsitiktinai užklydęs vadybininkas ir pasiūlė ateiti dainuoti į kuriamą grupę. Šešiolikos ji, Sharon Flanagan ir Chrissy Conway sufomavo R&B grupę "Choice". Jų pirmoji įrašyta daina "Key To My Heart"  buvo panaudota 1996 m. filmo "Kazaam" garso takeliui Lūžis P!nk karjeroje buvo daina „Just To Be Loving You“. Būdama šešiolikos pasirašė albumo kontraktą ir sužinojo labai daug apie muzikinį verslą. „LaFace Records“ pasikvietė Pink dainuoti kaip solistę, o grupė "Choice" 1998 m. iširo. 2000 m. buvo įrašytas pirmasis P!nk albumas – „Can’t take Me Home“.
Tempera

Tempera – dažai, pagaminti iš pigmento miltelių ir rišamosios medžiagos (kiaušinio trynio bei vandens). Iki XV a. pabaigos tai buvo įprasčiausia molbertinės tapybos technika. Tempera paprastai tapoma ant balto kreidinio paviršiaus, vadinamojo „gesso“, keliais sluoksniais užtepto ant medinio pagrindo. Gesso sugeria dažus, o tempera greitai džiūsta, vadinasi, dailininkai turėjo tapyti greitai ir tiksliai, nes pertapyti vaizdą buvo beveik neįmanoma. Nors, palyginti su aliejine tapyba, tempera nėra tokia populiari, net XX a. buvo dirbančių šia technika menininkų.
Kaustobiolitai

Kaustobiolitai (iš sen. gr. καυστός „degus“, βίος „gyvybė“, λίθος „akmuo“) – organinės kilmės degiosios uolienos, susidariusios iš Žemės gelmėse pakitusių augalijos, rečiau gyvūnijos liekanų. Visi kaustobiolitai pagal susidarymo sąlygas skiriami į akmens anglies eilės (durpės, rusvoji ir juodoji anglis, antracitas, degusis skalūnas) ir į naftos bei naftoidų eilės (nafta, asfaltas, ozokeritas, degiosios dujos) kaustobiolitus.
Vudstokas (filmas)

Turinys

Interjero dizaino studijas baigęs Eliotas kartu su tėvais gyvena mažame miestelyje Betelyje. Tėvams priklauso motelis, tačiau jame retai kas apsistoja ir šeima skendi skolose. Galiausiai bankas pareikalauja sumokėti skolą iki savaitės galo, kitu atveju grasina iškeldinimu.
Ieškodamas išeities, Eliotas sugalvoja surengti nedidelį festivalį, kuriame pasirodytų hipių teatras ir tam gauna leidimą iš miestelio tarybos. Vis tik, stebėdamas teatro vaidinimą jis supranta, kad šis tikrai nepritrauks žmonių.
Tuo metu pasklinda žinia, kad netoliese esančiame Valkilyje planuotas muzikos festivalis neįvyks dėl vietos bendruomenės pasipriešinimo. Eliotas nusprendžia jiems pasiūlyti perkelti renginį į Betelį.
Atvykę festivalio rengėjai, tarp kurių yra ir buvęs jo mokslo draugas Maiklas Lengas, nesusižavi Elioto tėvams priklausančiu žemės sklypu, tačiau juos sudomina kaimyno Makso laukas. Po derybų Maksas sutinka išnuomoti žemę festivaliui ir prasideda organizaciniai darbai. Elioto tėvų motelis išnuomojamas ir gauti pinigai padengia skolą bankui, jame įsikuria organizatoriai ir užverda darbas. Gyventojai ima priešintis būsimam hipių renginiui, tačiau Eliotas pasinaudoja turimu leidimu iš miesto tarybos rengti festivalį.
Netrukus miestelį užplūsta tūkstančiai žmonių ir tam nepritaikyta teritorija paskelbiama katastrofos vieta. Eliotas turi nuolat padėti tėvams ir niekaip negali pasiklausyti muzikos.
Filmo pabaigoje Eliotas su Lengu susitinka festivalio nusiaubtame lauke, kuriame Maiklas prasitaria planuojantis dar vieną renginį, kuriame koncertuotų „The Rolling Stones“…
Fremonto kultūra

Fremonto kultūra – archeologinė kultūra, pavadinta pagal Fremonto upės (Jutos valstija), kurios pakrantėse XX a. trečiojo dešimtmečio pabaigoje N. Morsas surado ir tyrinėjo senovės gyvenvietes, pavadinimą.

Arealas

Fremonto kultūra 400–1300 m. buvo paplitusi JAV vakarinėje dalyje – dab. Jutos ir gretimose valstijose: Nevados rytinėje, Kolorado vakarinėje ir Aidaho pietinėje dalyse. Manoma, kad Fremonto kultūra susiklostė veikiama į pietus gyvenusių anasazių genčių kultūros.

Kultūra

Fremonto kultūros gyvenvietėse – medžiotojų stovyklose ir mažuose kaimuose, kurtose atvirose vietose ir uolų įlinkiuose, gyveno nuo kelių iki keliolikos šeimų. Ankstyvuoju laikotarpiu atviro tipo gyvenvietėse statyta pusiau žeminės ir žeminės, uolinėse – antžeminiai nedegtų plytų ir plūktiniai pastatai, vėlyvuoju laikotarpiu plito ręstiniai, plūktiniai ir akmeniniai kelių patalpų gyvenamos ir ūkinės paskirties statiniai. Žmonės vertėsi daržininkyste (auginti kukurūzai, pupos, moliūgai), medžiokle, žvejyba, rinko maistą. Naudojo daug akmeninių iš abiejų pusių retušuotų su įdubomis šonuose antgalių, peilių, gremžtukų, grąžtų, trinamųjų girnų, pilku lygiu gludintu ar gofruotu paviršiumi keramiką; dalis jos puošta įspaustais, įrėžtais, tapytais ornamentais. Būdingos molinės antropomorfinės skulptūrėlės. Gyvenvietėse rasta pintų krepšių, jukos pluošto sandalų, mokasinų liekanų. Fremonto kultūrai būdingi uolų piešiniai ir raižiniai su detaliais antropomorfiniais, zoomorfiniais atvaizdais ir geometriniais simboliais. Apie 1300 m. Fremonto kultūra buvo asimiliuota iš vakarų atsikėlusių šošonų kalba kalbančių žmonių.
San Blaso salos

San Blaso salos (isp. Archipiélago de San Blas) − salynas Atlanto vandenyne, Karibų jūroje, į rytus nuo Panamos kanalo. Priklauso Panamos Kuna Jalos komarkai.
San Blasą sudaro 378 salos, iš kurių tik 49 apgyvendintos. Gyventojų daugumą sudaro Kunų genties indėnai. San Blaso salos pasižymi balto smėlio paplūdimiais, skaidriu vandeniu ir išlikusia kunų kultūra.
Jokimas Raila

Biografija

1972 m. baigė Kauno politechnikos institutą, inžinierius mechanikas. 1995–2000 m. Mažeikių rajono savivaldybės kontrolierius, vėliau pensininkas.
Lietuvos krikščionių demokratų partijos Mažeikių rajono skyriaus narys, skyriaus valdybos pirmininkas.
1995–1997 m., 1997–2000 m. ir 2003–2007 m. Mažeikių rajono savivaldybės tarybos narys.
Sutuoktinė Aldona-Vanda, vaikai Mindaugas, Gediminas.
Adomas Kazimieras Čartoriskis

Biografija

Kilęs iš Lietuvos didikų Čartoriskių giminės Klevanės šakos. Tėvas Augustas Aleksandras Čartoriskis, motina Sofija Seniavska.

Šeima

1761 m. lapkričio 18 d. vedė, žmona Izabelė Fleming. Vaikai: Teresė Čartoriska, Marija Ona Čartoriska, Adomas Jurgis Čartoriskis, Konstantinas Adomas Čartoriskis, Gabrielė Čartoriska, Sofija Čartoriska

Valstybės tarnyba

Nuo 1758 m. Podolės žemių generalinis seniūnas. 1764 m. Familijos politinės grupuotės kandidatas į Lenkijos sostą, bet Rusijos imperatorės Jekaterinos II spaudimu užleido jį pusbroliui Stanislovui Poniatovskiui. Tačiau liko opozicijoje pusbroliui. 1764 m. Abiejų Tautų Respublikos seimo maršalka.
Nuo 1768 m. Kadetų korpuso komendantas. 1773–1780 m. Edukacinės komisijos narys. 1780–1781 m. Vilniaus ir Gardino tribunolo pirmininkas. Ketverių metų seimo atstovas, Gegužės trečiosios konstitucijos šalininkas.
1812 m. birželio 28 d. išrinktas Lenkijos karalystės Generalinės konfederacijos ir Nepaprastojo seimo maršalka.
Gdanske įsteigė astronomijos observatoriją. Meno ir literatūros mecenatas. Jo rezidencija Pulavuose, kurioje nuo 1795 m. gyveno, XIX a. pradžioje tapo vienu svarbiausių Lenkijos kultūros centrų. Parašė komedijų, literatūros teorijos ir kritikos darbų. 
Mirus tėvui paveldėjo 60 mln. auksinų vertės turtą. Jam priklausė Palenkės Mendzyžecas bei Pakarpatės Jaroslavas. Masonų ložės Aux trois frères narys.
Apdovanotas Baltojo erelio ordinu, Šv. Stanislovo ordinu ir Rusijos caro Šv. Onos ordinu.
Stavidonys

Aplinkinės gyvenvietės

PabarėButrimonys
Kapuas Hulu kalnai

Kapuas Hulu kalnai (indonez. Pegunungan Kapuas Hulu) – kalnai Borneo salos centrinėje dalyje, sudaro sieną tarp Malaizijos ir Indonezijos. Kalnų grandinės ilgis 220 km. Aukščiausia vieta siekia 1767 m (Lavito k.). Kalnus dengia drėgnieji atogrąžų miškai. Kapuas Hulu kalnuose ištakas gauna Mahakamo, Kapujaus, Baleho upės.
Rugsėjo 30

Vardadieniai

Bytautė – Jeronimas – Gytautė – Sofija – Žymantas

Įvykiai

(kol kas nėra)
Scars on Broadway

Scars on Broadway yra Amerikos roko grupė, kurią įkūrė System of a Down nariai Daron Malakian ir John Dolmayan. Gyviems pasirodymams prie grupės prisijungia Franky Perez, Danny Shamoun, ir Dominic Cifarelli.
Grupės debiutinis albumas tuo pačiu pavadinimu, Scars on Broadway buvo išleistas 2008 liepos 28 d.
San Francisko Raganos

Siužetas

1998 m. Prue, Piper ir Phoebe Halliwell atsikrausto į savo vaikystės namus, nes numirė jų močiutė (Penny Halliwell). Namo palėpėje Phoebe skrynioje randa paslaptingą knygą, kuri vadinasi „Book of Shadows“ (Šėšėlių knyga), ir iš knygos sužino, kad jos yra pačios galingiausios raganos pasaulyje ir kad jos turi gelbėti nekaltus žmones bei žudyti demonus bei raganius. Pagalvodama, kad tai koks nors pokštas, Phoebe perskaito knygos antraštę, kuri aktyvavo jų galias. Kiekviena seseris įgijo galių, sugebėjimą kurti viralus ir sakyti užkeikimus. Prue įgyja galią, su kuria ji gali judinti daiktus mintimis. Vėliau ji gauna galią su kuria gali sukurti savo astralinę kopiją. Piper, vidurinioji sesuo, įgyja galią, su kuria ji gali sustingdyti bet kokius judančius objektus. Vėliau patobulėjus ji sugeba sustingdyti tiktai vieną žmogų arba bet kokią kūno dalį, kurią ji nori. Vėliau, po vieno nevykusio viralo gaminimo Piper gavo galią, su kuria ji gali sprogdinti. Phoebe, jauniausia sesuo, įgijo galią, su kuria ji gali pamatyti ateities arba praeities vizijas. Vėliau ji įgyja levitacijos ir empatės galią, su kuria ji gali pajusti kitų žmonių emocijas. Po to kai Prue yra nužudoma 3 sezono pabaigoje, Piper ir Phoebe sužino, kad jos turi netikrą seserį Paige, kuri yra jų mamos (Patty Halliwell) ir baltojo žynio dukra. Paige yra pusiau ragana, pusiau baltoji žynė. Iš baltosios žynės pusės ji įgyja galią išnykti (keliauti iš vienos vietos į kitą). Su šia galia ji taip pat gali pasišaukti norimą daiktą. Kai ji išmoksta naudotis savo galiomis, ji sugeba ne tik pati išnykti, bet išnykti ir su kitais žmonėmis.
Pirmuosius du sezonus seserys nuolatos žudė demonus, bet vėliau jos sužino, kad pagrindinis jų priešas yra „Šaltinis“. Jis buvo susijęs su visais demonų užpuolimais, kuriuos patyrė seserys. „Šaltinis“ buvo sunaikintas 4 sezone.
Seserys turi sunkumų ir paprastame gyvenime: santykiai, karjera, vedybos, vaikai, ligos, artimųjų mirtys. Jos taip pat turi stengtis, kad magija nebūtų paviešinta, bet jomis susidomi FTB.
ŠMKA II

ŠMKA II - krepšinio klubas iš Vilniaus, žaidžiantis Vilniaus krepšinio čempionato C lygoje. Komandą sudaro Šarūno Marčiulionio krepšinio akademijos auklėtiniai. Komanda buvo įkurta 2007 m. Komandos vyr. treneris Arvydas Menkevičius. Namų rungtynes žaidžia Š.Marčiulionio KA salėje (Raitininkų g. 4a).

Pasiekimai

2009-2010 m. - C lygoje pateko į atkrintamąsias varžybas.